東山吟
作者：張方平
朝代：宋

paragraphs: 我思古人兮，有東晉太傅謝公者其庶幾。
英才乃是孔明輩，風流更覺茂弘卑。
東山遊兮不歸，妓携手兮嬉嬉。
晚年拂劔兮一起，爲蒼生兮安國危。
笑言指揮兮八千師，氐秦百萬兮潰而夷。
朝之君臣兮猶燕巢於幕上，公對枰兮解頤。
吁嗟公之車兮逢白雞而遽止，青山空兮已而。